b"\n_START_ARTICLE_\nAlena V. Ledeneva\n_START_SECTION_\nKariera\n_START_PARAGRAPH_\nLedeneva je na Novosibirski dr\xc5\xbeavni univerzi diplomirala iz ekonomije (1986), na Univerzi v Cambridgeu(Newnham College) pa magistrirala (MPhil 1992) in doktorirala (PhD 1996) iz dru\xc5\xbebene in politi\xc4\x8dne teorije. Bila je podoktorska raziskovalka na New Hall College v Cambridgeu (1996-1999), raziskovalka v Davis centru na Univerzi Harvard (2005), Simonova gostujo\xc4\x8da profesorica na Univerzi v Manchestru (2006), gostujo\xc4\x8da profesorica na SciencesPo v Parizu (2010) in gostujo\xc4\x8da profesorica na In\xc5\xa1titutu za napredne \xc5\xa1tudije v Parizu (2013-2014). Je \xc4\x8dlanica diskusijskega kluba Valdai. Ledeneva vodi obse\xc5\xbeen raziskovalni projekt z naslovom Protikorupcijske politike pod drobnogledom: Globalni trendi in Evropski odzivi na izzive korupcije (ANTICORRP), ki ga financira Sedmi okvirni program Evropske komisije.\n_START_SECTION_\nRaziskovalno delo\n_START_PARAGRAPH_\nLedeneva je \xc5\xa1tudij neformalnih praks za\xc4\x8dela z raziskavo uporabe medosebnih poznanstev za pridobivanje dobrin in uslug v Rusiji, poznane kot blat, ki jo je opisala v svoji prvi monografiji Russia\xe2\x80\x99s Economy of Favours (1998). Raziskava je ponudila odgovor na dvojni problem avtoritarnih re\xc5\xbeimov v ekonomiji pomanjkanja: pre\xc5\xbeivetje ljudi in vzporedno pre\xc5\xbeivetje re\xc5\xbeima. Prav tako je odprla pot za raziskovanje politi\xc4\x8dnih in gospodarskih re\xc5\xbeimov z nove perspektive - perspektive neformalnih praks. _NEWLINE_V naslednji monografiji How Russia Really Works (2006), prevedeni tudi v kitaj\xc5\xa1\xc4\x8dino in korej\xc5\xa1\xc4\x8dino, je Ledeneva identificirala ruske neformalne prakse, ki so od 1990-ih dalje nadomestile blat pri delovanju politi\xc4\x8dnih in gospodarskih institucij._NEWLINE_Knjiga Can Russia Modernize: Putin's System, Power Networks in neformalno upravljanje (2013) zagovarja tezo, da so neformalne prakse pomemben kazalnik pri ocenjevanju modelov upravljanja. Monografija se osredoto\xc4\x8da na vlogo klientelisti\xc4\x8dnih mre\xc5\xbe v neformalnem upravljanju (te postajajo vse ve\xc4\x8dja mednarodna skrb) in na neformalne mre\xc5\xbene sisteme upravljanja kot izzive za politi\xc4\x8dno vodstvo._NEWLINE_Te tri monografije sestavljajo rusko trilogijo, ki sledi delovanju neformalnih mre\xc5\xbe od \xc4\x8dasa Sovjetske zveze (ljudske mre\xc5\xbee), mimo post-sovjetske tranzicije v 1990-ih (profesionalne mre\xc5\xbee) do sodobne Rusije (mre\xc5\xbee oblasti)._NEWLINE_Ledenevina raziskava sisteme, sistemske korupcije v ruski politiki, je slu\xc5\xbeila kot podlaga za razumevanje ruskega vme\xc5\xa1avanja v politiko drugih dr\xc5\xbeav, zlasti predsedni\xc5\xa1kih volitev v ZDA leta 2016._NEWLINE_Interdisciplinarne \xc5\xa1tudije neformalnosti so pomembno vplivale na razumevanje socialnega kapitala, potro\xc5\xa1nje, trga dela, podjetni\xc5\xa1tva, dru\xc5\xbebenega zaupanja, mobilnosti in migracije, pomanjkanja, blagovne menjave, strategij pre\xc5\xbeivetja, alternativnih valut, sive ekonomije, redistribucije in darilnih ekonomij, in demokracije. Ti vplivi ponazarjajo prizadevanja dru\xc5\xbeboslovcev, da bi v \xc5\xa1tudije politike in gospodarstva ponovno vklju\xc4\x8dili dru\xc5\xbebene razse\xc5\xbenosti._NEWLINE_Obse\xc5\xbeno Globalno enciklopedijo neformalnosti (oba dela sta v 2018 iz\xc5\xa1la pri UCL Press v odprtem dostopu) zaznamuje Ledenevin premik raziskovalnega zanimanja h globalnim vzorcem neformalnosti. Enciklopedija vsebuje ve\xc4\x8d kot 200 \xc4\x8dlankov o neformalnih praksah, dopolnjuje pa jo spletna wiki baza.\n_START_SECTION_\nIzbrane publikacije\n_START_PARAGRAPH_\nRussia\xe2\x80\x99s Economy of Favours (Cambridge University Press, 1998) _NEWLINE_How Russia Really Works (Cornell University Press, 2006)_NEWLINE_Can Russia Modernise? Sistema, Power Networks and Informal Governance (Cambridge University Press, 2013)_NEWLINE_The Global Encyclopaedia of Informality, Volume 1 (UCL Press, 2018, odprt dostop)_NEWLINE_The Global Encyclopaedia of Informality, Volume 2  (UCL Press, 2018, odprt dostop)"